ROZHODNUTIE KOMISIE
z 30. apríla 2008
o vyrovnaní účtov platobných agentúr členských štátov, ktoré sa týkajú výdavkov financovaných z Európskeho poľnohospodárskeho záručného fondu (EPZF) za finančný rok 2007
[oznámené pod číslom K(2008) 1711]
(2008/396/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho články 30 a 32,
po porade s Výborom poľnohospodárskych fondov,
keďže:
(1)
Na základe ročnej účtovnej závierky, ktorú predložili členské štáty spolu s požadovanými informáciami, sa majú vyrovnať účty platobných agentúr uvedených v článku 6 ods. 2 nariadenia (ES) č. 1290/2005. Vyrovnanie zahŕňa kompletnosť, presnosť a pravdivosť odovzdaných účtov na základe správ, ktoré stanovili certifikačné orgány.
(2)
Podľa článku 5 ods. 1 nariadenia Komisie (ES) č. 883/2006 (2) o údajoch, ktoré musia členské štáty zasielať, a o mesačnom zaúčtovaní výdavkov financovaných z Európskeho poľnohospodárskeho záručného fondu (EPZF), sa za finančný rok 2007 berú do úvahy výdavky, ktoré členské štáty vynaložili od 16. októbra 2006 do 15. októbra 2007.
(3)
Účinnosť časových obmedzení poskytnutých členským štátom uvedených v článku 7 ods. 2 nariadenia Komisie (ES) č. 885/2006 (3), ktorým sa ustanovujú podrobné pravidlá uplatňovania postupu na vyrovnávanie účtov EPZF, na predkladanie dokumentov uvedených v článku 8 ods. 1 písm. c) nariadenia (ES) č. 1290/2005 a v článku 7 ods. 1 nariadenia (ES) č. 885/2006 Komisii, sa skončila.
(4)
Komisia si overila informácie, ktoré boli predložené a oznámené členským štátom do 31. marca 2008, výsledky overení, ako aj potrebné zmeny a doplnenia.
(5)
V súlade s článkom 10 ods. 1 prvým a druhým pododsekom nariadenia (ES) č. 885/2006 sa v rozhodnutí o vyrovnaní účtov uvedenom v článku 30 ods. 1 nariadenia (ES) č. 1290/1999 stanovuje bez toho, aby boli dotknuté následne prijaté rozhodnutia v súlade s článkom 31 ods. 1 nariadenia, suma výdavkov vynaložených v každom členskom štáte počas príslušného finančného roku, ktoré sú uznané ako účtovateľné EPZF, na základe účtov uvedených v článku 8 ods. 1 písm. c) nariadenia (ES) č. 1290/2005, a zníženia a pozastavenia mesačných platieb za príslušný finančný rok vrátane znížení uvedených v článku 9 ods. 4 druhom pododseku nariadenia (ES) č. 883/2006. Podľa článku 154 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), výsledok rozhodnutia o vyrovnaní, t. j. akýkoľvek nesúlad, ktorý sa môže vyskytnúť medzi celkovými výdavkami zaúčtovanými v účtovníctve za finančný rok podľa článku 151 ods. 1 a článku 152 uvedeného nariadenia a celkovými výdavkami, ktoré zohľadnila Komisia v rozhodnutí o vyrovnaní účtov, sa má zaúčtovať pod samostatnou položkou ako dodatočný výdavok alebo zníženie výdavku.
(6)
Ročná účtovná závierka a sprievodná dokumentácia umožňujú Komisii, aby na základe vykonaných kontrol prijala pre niektoré platobné agentúry rozhodnutie o kompletnosti, presnosti a pravdivosti predloženej účtovnej závierky. Podrobnosti o týchto sumách boli uvedené v súhrnnej správe, ktorá bola predložená Výboru pre fond súčasne s týmto rozhodnutím.
(7)
Na základe vykonaných kontrol si informácie, ktoré predložili niektoré platobné agentúry, vyžadujú dodatočné preskúmanie, a ich účty preto nie je možné vyrovnať týmto rozhodnutím.
(8)
V článku 9 nariadenia (ES) č. 883/2006 sa stanovuje, že mesačné platby sa majú znížiť oproti zaúčtovaným výdavkom v prípade výdavkov vynaložených členskými štátmi po stanovených lehotách v súlade s článkom 14 nariadenia Rady (ES) č. 2040/2000 z 26. septembra 2000 o rozpočtovej disciplíne (5) a článkom 17 nariadenia (ES) č. 1290/2005. Avšak podľa článku 9 ods. 4 nariadenia (ES) č. 883/2006 sa v rozhodnutí o vyrovnaní účtov musí prihliadať na akékoľvek prekročenie lehôt v auguste, septembri a októbri, s výnimkou prípadov oznámených pred konečným rozhodnutím vo finančnom roku, ktorého sa týkajú mesačné platby. Niektoré výdavky, ktoré nahlásili určité členské štáty počas uvedeného obdobia, boli vynaložené po stanovených lehotách a v prípade niektorých opatrení Komisia neprijala žiadne poľahčujúce okolnosti. Týmto rozhodnutím by sa preto mali stanoviť príslušné zníženia. Tieto zníženia a akékoľvek ďalšie výdavky, u ktorých sa zistí, že sa vynaložili po stanovených lehotách, budú predmetom rozhodnutia, ktoré sa prijme neskôr v súlade s článkom 31 nariadenia (ES) č. 1290/2005 a ktorým sa s konečnou platnosťou stanovia výdavky, ktoré Spoločenstvo nebude financovať.
(9)
Komisia v súlade s článkom 14 nariadenia (ES) č. 2040/2000, článkom 17 nariadenia (ES) č. 1290/2005 a článkom 9 nariadenia (ES) č. 883/2006 už znížila alebo pozastavila niekoľko mesačných platieb na zaúčtovanie výdavkov za finančný rok 2007. S cieľom vyhnúť sa v tejto súvislosti akejkoľvek predčasnej alebo dočasnej úhrade predmetných súm by sa tieto sumy nemali v tomto rozhodnutí uznať, čím nie je dotknuté ďalšie preskúmanie podľa článku 31 nariadenia (ES) č. 1290/2005.
(10)
V prvom pododseku článku 10 ods. 2 nariadenia (ES) č. 885/2006 sa stanovuje, že sumy, ktoré sú vymáhateľné od každého členského štátu alebo splatné každému členskému štátu v súlade s rozhodnutím o vyrovnaní účtov, ktoré je uvedené v prvom pododseku článku 10 ods. 1 uvedeného nariadenia, sa určia znížením mesačných platieb, ktoré boli vyplatené počas príslušného finančného roku, t. j. počas roku 2007, z výdavkov uznaných pre daný rok v súlade s odsekom 1. Takéto sumy sa odpočítajú od mesačnej platby, resp. pripočítajú k mesačnej platbe týkajúcej sa výdavkov uskutočnených za druhý mesiac nasledujúci po mesiaci, v ktorom sa prijalo rozhodnutie o vyrovnaní účtov.
(11)
Podľa článku 32 ods. 5 nariadenia (ES) č. 1290/2005, pokiaľ sa vymáhanie nevykonalo v lehote štyroch rokov od dátumu prvého správneho alebo súdneho zistenia alebo ôsmich rokov, ak je vymáhanie predmetom konania pred vnútroštátnymi súdmi, finančné dôsledky nevykonaného vymáhania znáša vo výške 50 % daný členský štát a vo výške 50 % rozpočet Spoločenstva. Podľa článku 32 ods. 3 uvedeného nariadenia sú členské štáty povinné odovzdať Komisii spolu s ročnou účtovnou závierkou aj súhrnnú správu o vymáhacích konaniach začatých na základe nezrovnalostí. Podrobné pravidlá uplatňovania povinnosti členských štátov podávať správu o sumách, ktoré sa majú vymáhať, sú stanovené v nariadení Komisie (ES) č. 885/2006. V prílohe III k uvedenému nariadeniu sú uvedené vzorové tabuľky 1 a 2, ktoré musia členské štáty poskytnúť v roku 2008. Na základe tabuliek vyplnených členskými štátmi by Komisia mala rozhodnúť o finančných dôsledkoch, pokiaľ sa vymáhanie na základe nezrovnalostí nevykonalo v lehote štyroch rokov, resp. ôsmich rokov. Týmto rozhodnutím nie sú dotknuté budúce rozhodnutia o zhode podľa článku 32 ods. 8 nariadenia (ES) č. 1290/2005.
(12)
Podľa článku 32 ods. 6 nariadenia (ES) č. 1290/2005 môžu členské štáty rozhodnúť, že nebudú pokračovať vo vymáhaní. Toto rozhodnutie môže byť prijaté iba v prípadoch, ak súhrn vzniknutých nákladov a predpokladaných nákladov na vymáhanie je vyšší ako vymáhaná čiastka, alebo ak je vymáhanie nemožné z dôvodu platobnej neschopnosti dlžníka, zistenej a uznanej v súlade s vnútroštátnym právom dotknutého členského štátu, resp. osôb právne zodpovedných za nezrovnalosť. Ak sa toto rozhodnutie prijalo do štyroch rokov od dátumu prvého správneho alebo súdneho zistenia alebo ôsmich rokov, ak je vymáhanie predmetom konania pred vnútroštátnymi súdmi, finančné dôsledky nevykonaného vymáhania by sa mali hradiť vo výške 100 % z rozpočtu Spoločenstva. V súhrnnej správe uvedenej v článku 32 ods. 3 nariadenia (ES) č. 1290/2005 sú uvedené sumy, v prípade ktorých sa členské štáty rozhodli nepokračovať vo vymáhaní, a dôvody takéhoto rozhodnutia. Tieto sumy nie sú účtované príslušným členským štátom, a preto sa musia uhradiť z rozpočtu Spoločenstva. Týmto rozhodnutím nie sú dotknuté budúce rozhodnutia o zhode podľa článku 32 ods. 8 uvedeného nariadenia.
(13)
V súlade s článkom 30 ods. 2 nariadenia (ES) č. 1290/2005 týmto rozhodnutím nie sú dotknuté rozhodnutia následne prijaté Komisiou, ktorými sa z financovania Spoločenstva vylučujú výdavky, ktoré neboli vynaložené v súlade s pravidlami Spoločenstva,
PRIJALA TOTO ROZHODNUTIE:
Článok 1
Bez toho, aby bol dotknutý článok 2, sa týmto vyrovnávajú účty platobných agentúr členských štátov, ktoré sa týkajú výdavkov financovaných z Európskeho poľnohospodárskeho záručného fondu (EPZF), pokiaľ ide o finančný rok 2007.
Sumy, ktoré sú vymáhateľné od každého členského štátu alebo splatné každému členskému štátu v súlade s týmto rozhodnutím vrátane súm vyplývajúcich z uplatňovania článku 32 ods. 5 nariadenia (ES) č. 1290/2005 sú stanovené v prílohe I.
Článok 2
Za finančný rok 2007 sa účty platobných agentúr členských štátov, pokiaľ ide o výdavky financované EPZF, uvedené v prílohe II, vylučujú z tohto rozhodnutia a sú predmetom budúceho rozhodnutia o vyrovnaní účtov.
Článok 3
Toto rozhodnutie je určené členským štátom.
V Bruseli 30. apríla 2008